Egense kirke

Egense kirke er en kirke fra omkring 1100 ved landsbyen Egense ca. 5 km vest for Svendborg på Fyn.

Midtskipets langmurer er bevart fra en romansk kirke oppført tidlig på 1100-tallet. I gotisk tid ble det opprinnelige koret erstattet av dagens langhuskor, tårnet stammer antagelig fra samme tid. Kirken ble renovert i perioden 1861–62 og i denne forbindelse ble den overpusset med hvit sement.

Kirken ble i 1529 overtatt av adelsmannen Eiler Rønnov og den ble lagt under Hvidkilde Gods. I 1927 ble kirken overdratt til Egense menighetsråd. Kirken har en egen grevelosje med slektsvåpen for eieren av Hvidkilde Gods. Under en restaurering i 1951 oppdaget man en krypt under koret, der eierne av Hvidkilde en periode ble begravet. Hvidkilde Gods har et eget gravsted ute på kirkegården med 14 gravplasser.

Inventar 
I våpenhuset ses en gravsten fra 1556 for Eiler Rønnov (d. 1565) og hustru Anne Rønnov (Krabbe) (d. 1543) samt to barn. I våpenhuset ses dessuten en gravsten over Bent Norby (d. 1565 i Sverige) og fru Kirsten (d. 1572).

Kirken har antagelig fått innebygget krysshvelv, da langhuskoret ble oppført i gotisk tid. Altertavlen i høyrenessanse fra 1617 er skjenket av Anne Hardenberg gift med Joh. Rud. Prekestolen er fra omkring 1600 og er skjenket av Erik Hardenberg og Anne Rønnov.

Den romanske granittfonten har kors og lilje; på skaftet står med runer «Astret, Ikkrei filius» (Astret, Ikkreus sønn), hvilket tolkes som en mestersignatur.

Krigshelten Jørgen Kaas ble begravet i kirken i 1658, men levningene ble i 1811 flyttet ut på kirkegården.

Eksterne lenker 
 
 Egense Kirke  på nordenskirker.dk
 Egense Kirke på KortTilKirken.dk

Kirker på Fyn
Byggverk i Svendborg
Kirker i Fyens stift
Religiøse bygninger fra 1100-tallet
1100-tallet i Danmark
Tidligere katolske kirker i Danmark